Star Wars

Star Wars (blant fans forkortet SW) er samletittelen på en rekke populære eventyr- og science fiction-filmer som opprinnelig ble produsert, skrevet og regissert av amerikaneren George Lucas i 1977, med sin første film Star Wars Episode IV: Et nytt håp i serien. Over tid har Star Wars vokst til et større univers og en franchise med flere filmer og tv-serier utover de originale figurene, med ulike kommersielle underholdningsprodukter, og en verdensomspennende fanskare av tilhengere med interesse for fantasiuniverset. 

Star Wars-universet kjerneprodukt består av tre trilogier. Hver film omtales som en «episode» som til sammen utgjør ni spillefilmer i Star Wars-sagaen. I senere tid er serien blitt promotert som The Skywalker Saga.

Foruten sagaen på ni filmer har det blitt lansert flere filmer og tv-serier, romaner, tegneserier og videospill som utvider historien i Star Wars-universet. I tillegg har franchisen generert en rekke offisielle og uoffisielle produkter som litteratur om universet og filmene, klær, leker, konserter med mer, som har endt opp med å bli samleobjekter. Star Wars-sagaen og -miljøet ble opprinnelig skapt av Lucas, men manusforfattere og andre aktører innen populærkulturen har utvidet og videreutviklet fortellingene og den kommersielle merkevaren. Star Wars-universet med sine produkter ble produsert og forvaltet av Lucasfilm inntil Disney kjøpte rettigheter til merkevaren i 2012. I forbindelse med overtagelsen av Lucasfilm ble en rekke tidligere utgivelser kategorisert som legacy, altså ekskludert fra det nåværende offisielle historien og universet, mens andre utvalgte utgivelser, figurer og historier fortsatt blir regnet som kanoniske. 

Tilhengere over hele verden har siden første film utviklet uoffisielle produkter og aktiviteter i ulike former, som fanfiksjon innen bøker, kortfilmer og tegneserier, men også kostyme-produksjon, og arrangerte samlinger for å dyrke fantasiuniverset. Entusiastiske Star Wars-tilhengere har også opprettet en wiki, Wookieepedia, for å dekke det omfattende stoffet. 

 Filmer 

 Episoder i «Star Wars-sagaen» 
 1977: Star Wars Episode IV: Et nytt håp (A New Hope) (Regi: George Lucas)
 1980: Star Wars Episode V: Imperiet slår tilbake (The Empire Strikes Back) (Regi: Irvin Kershner)
 1983: Star Wars Episode VI: Jediridderen vender tilbake (Return of the Jedi) (Regi: Richard Marquand)
 1999: Star Wars Episode I: Den skjulte trussel (The Phantom Menace) (Regi: George Lucas)
 2002: Star Wars Episode II: Klonene angriper (Attack of the Clones) (Regi: George Lucas)
 2005: Star Wars Episode III: Sithene tar hevn (Revenge of the Sith) (Regi: George Lucas)
 2015: Star Wars: The Force Awakens (Regi: J.J. Abrams)
 2017: Star Wars Episode VIII: The Last Jedi (Regi: Rian Johnson)
 2019: Star Wars Episode IX: The Rise of Skywalker (Regi: J.J. Abrams)

 Spin-off produkter (På kino og tv) 
 1978: The Star Wars Holiday Special (Regi: Steve Binder)
 1984: Ewok heltene (Caravan of Courage: An Ewok Adventure) (Regi: John Korty)
 1985: Ewoks: Flukten fra Endor (Regi: Ken og Jim Wheat)
 2008: Star Wars: The Clone Wars (Regi: Dave Filoni)
 2016: Rogue One: A Star Wars Story (Regi: Gareth Edwards)
 2018: Solo: A Star Wars Story, (Regi: Ron Howard)

 Kommende Star Wars-filmer 

 Boba Fett film, skal bli laget av James Mangold

Star Wars Episode IX kom i 2019 og er den niende filmen i science fiction-serien Star Wars. I juni 2014 ble det annonsert at Rian Johnson skrev på en historie for Episode IX, men i april 2017 sa han at han ikke ville være involvert i å skrive manuset til filmen. I august 2015 ble Colin Trevorrow nevnt som regissør av Episode IX, og sammen med Derek Connolly begynte han å skrive manuset til filmen. Den 10. februar 2016 bekreftet Disneysjef Bob Iger at produksjonen av Episode IX hadde begynt. Sent i desember 2016 ble det i media rapportert at Carrie Fisher skulle ha en nøkkelrolle i filmen, og i januar 2017 uttalte Lucasfilm at de ikke kom til å digitalt skape Fishers opptreden. Men i april 2017 bekreftet produsent Kathleen Kennedy at Fisher ikke kom til å være med i Episode IX. I august 2017 ble det annonsert at Jack Thorne kom til å skrive om manuset til filmen. 

5. september 2017 annonserte Lucasfilm at Trevorrow ikke lengre skulle regissere filmen. En uke senere ble det annonsert at J.J. Abrams skulle komme tilbake og regissere Episode IX. Abrams skulle også skrive manus sammen med Chris Terrio, i tillegg til å produsere filmen igjennom sitt selskap Bad Robot Productions sammen med Kennedy og Michelle Rejwan.	

Innspillingen av filmen er planlagt startet i juni 2018. Filmen hadde opprinnelig planlagt premiere 24. mai 2019, men har blitt flyttet til 20. desember 2019.

Uoffisielle filmer og parodier

Star Wars-filmenes popularitet har ført til at fans selv har laget filmer, blant annet Star Wars:Threads of Destiny (2014). Denne filmen er satt 94 år etter Episode VI, og følger nye rollefigurer i Star Wars-universet.

Det har også blitt laget en rekke Star Wars-parodier. Den mest kjente av disse er kanskje Space Balls (1987) som ble regissert av Mel Brooks.

 Animasjon 
I 2008 debuterte den animerte Star Wars-serien Star Wars: The Clone Wars. Serien består av fem fulle sesonger, i tillegg til en kinofilm og en halv sjette sesong. Serien finner sted under klonekrigen som utspiller seg mellom Episode II og III. Her følger vi figurer fra filmene, som Obi-Wan Kenobi, Anakin Skywalker og Yoda, men også helt nye, som jedilærlingen Ahsoka Tano. Det er George Lucas og Dave Filoni som er hjernene bak serien. 

I 2014 kom en ny animert serie fra Dave Filoni. Denne gangen foregår handlingen noen år før Episode IV. Serien heter Star Wars: Rebels og er inne i sin fjerde og siste sesong. I motsetning til The Clone Wars, som handler om figurer kjent fra filmene, fokuserer Rebels mest på nye figurer. Serien følger opprørerne ombord på romskipet Ghost, som Ezra Bridger og Hera Syndulla, men fra tid til annen også kjente fjes fra filmene, for eksempel Darth Vader. 

Senere i 2018 skal det komme en ny serie: Star Wars Resistance.

Miljøet
Filmene er ikke fastsatt i tid, og det eneste hintet en får til hvilken tid filmene finner sted i, er åpningslinja fra alle filmene: «A long time ago, in a galaxy far, far away...», i norsk oversettelsen: «For lenge siden, i en galakse langt, langt borte». Men om dette skal tolkes som at filmene faktisk finner sted for lenge, lenge siden eller om det er en allusjon til den klassiske åpningslinjen i eventyr, «Det var en gang, i et land langt, langt borte ...» er usikkert.

Filmene er heller ikke fastsatt i sted. Handlinger utspiller seg i en ikke-navngitt galakse. Den første trilogien (den andre trilogien i filmenes kronologi) skildrer et møkkete og nedslitt miljø, noe som er atypisk for science fictionfilmer. I intervju har George Lucas fortalt at de smurte nye rekvisitter med gjørme og møkk for å få dem til å se utslitte ut, noe han skildret som «a used future» (en brukt fremtid). 

I den andre trilogien (den første kronologisk) skildres et rent, elegant og futuristisk miljø – langt mer i tråd med andre science fiction-filmer. Dette lar seg i stor grad forsvare fra et "internt" perspektiv, siden den kronologisk første trilogien for en stor del foregår blant samfunnets eliter og i sivilisasjonens sentrum, og dessuten beskriver tiden før det onde Imperiet overtok galaksen. I den kronologisk andre trilogien skjer handlingen helst i galaksens utkanter og blant lavstatusfolk, og nå ligger alle verdener under Imperiets jernhæl.

Den tredje trilogien, produsert etter at Lucas solgte Star Wars til Disney, har som regel miljøer som ligner mest på den "nedslitte" galaksen fra Imperiets tid, skjønt det også kan være glimt av luksus og overklassemiljøer (som den dekadente kasino-verdenen Canto Bight i Episode VIII). 

 Figurer 
Yuuzhan Vong er en art intelligente vesener og ble introdusert i bokserien The New Jedi Order som en ny trussel mot galaksen og den nye republikken. Yuuzhan Vong er en av få arter i Star Wars som man vet stammer fra utenfor Star Wars-galaksen. Yuuzhan Vong bygger på en streng religiøs samfunnsordning, et hierarkisk kastesystem og bioteknologisk, organisk utstyr på alle områder; mens mekanisk teknologi ansees som blasfemi.  

Filmene
Den første filmen ble opprinnelig bare kalt Star Wars uten episodenummer, men i etterkant har den fått den utvidede tittelen Star Wars: Episode IV – Et nytt håp. Filmen har en individuell historie, selv om Lucas alltid har ment at filmen er en del av et større verk. Da populariteten for Star Wars-universet økte, ble episodenummeret tilført, og de etterfølgende filmene Star Wars: Episode V – Imperiet slår tilbake (1980) og Star Wars: Episode VI – Jediridderen vender tilbake (1983) ble laget. Disse tre filmene utgjør til sammen den «originale trilogien». Etter mange års pause startet Lucas opp med «forløpertrilogien» Star Wars: Episode I – Den skjulte trussel (1999), Star Wars: Episode II – Klonene angriper (2002) og Star Wars: Episode III – Sithene tar hevn (2005). Grunnen til at Lucas startet med Episode IV var at han trodde han ville kapre seerne ved å starte midt i hexalogien. Det er først etter utviklingen av dataanimasjon at episode 1 til 3 har latt seg realisere. 

Musikken
Musikken til alle de seks Star Wars-filmene ble komponert av John Williams. Hovedtemaet, spilt under åpningsteksten, er et av de mest berømte og lettgjenkjennelige filmtemaene gjennom tidene, på lik linje med Haisommer, Jurassic Park og Indiana Jones-temaet, som også er komponert av John Williams. Musikken ble gitt ut på en offisiell LP og en annen der en artist lagde sine egne versjoner.

Utover filmene
Utover spillefilmene finnes det en rekke bøker, spill, tegneserier og animasjonserier som hører til i Star Wars-universet. Helt siden den første filmen kom ut i 1977, har historien blitt fortalt videre gjennom disse mediene. Man så på alt dette som en del av historien i Star Wars-universet, sammen med filmene. Etter en stund ble bøkene, spillene og tegneseriene så mange at det var vanskelig å skille mellom hva som faktisk gjaldt. I 2014, ett år før den første Star Wars-filmen etter Disney-kjøpet, satte man en klar grense for hva som var en del av universet, og hva som ikke var det. Man delte alt Star Wars-relatert innhold i to: canon og legends. Det meste av innholdet som var blitt utgitt hittil, havnet under legends, og var med det ikke lenger en del av historien. Det som ble canon, var de seks filmene (per 2014), Star Wars: The Clone Wars (filmen og serien) og tegneserien Darth Maul: Son of Dathomir. Det meste som kom ut etter 25. april 2014, ble kategorisert som canon. Grunnen til at dette ble gjort, var at filmskaperne skulle ha mer frihet til å utvikle nye figurer og historier når de skulle lage de nye filmene (etter Episode VI).

 Referanser 














Litteratur


Eksterne lenker

 StarWars Wikia

Kategori:Star Wars